NORAKSTS

|  |  |
| --- | --- |
| 28.11.2019. | Nr.14/9 |

**GrozījumI JELGAVAS PILSĒTAS DOMES 2016.GADA 22.SEPTEMBRA LĒMUMĀ NR.12/10 “PROJEKTA “ŪDENSSAIMNIECĪBAS PAKALPOJUMU ATTĪSTĪBA JELGAVĀ, V KĀRTA” IESNIEGUMA SASKAŅOŠANA”**

(ziņo: I.Škutāne)

**Atklāti balsojot: PAR – 15** (A.Rāviņš, R.Vectirāne, V.Ļevčenoks, M.Buškevics, I.Bandeniece, D.Olte, A.Garančs, R.Šlegelmilhs, J.Strods, I.Jakovels, S.Stoļarovs, A.Eihvalds, G.Kurlovičs, L.Zīverts, A.Rublis), **PRET –** nav, **ATTURAS** – nav,

Pamatojoties uz Jelgavas pilsētas domes 2016.gada 22.septembra lēmumu Nr.12/10 “Projekta „Ūdenssaimniecības pakalpojumu attīstība Jelgavā, V kārta” iesnieguma saskaņošana” un 2017. gada 30. janvārī noslēgto līgumu ar Centrālo finanšu un līguma aģentūru, SIA “Jelgavas ūdens” īsteno Eiropas Savienības fonda projektu „Ūdenssaimniecības pakalpojumu attīstība Jelgavā, V kārta” Nr.5.3.1.0/16/I/002 (turpmāk – Projekts) Eiropas Savienības Kohēzijas fonda Darbības programmas “Izaugsme un nodarbinātība” 5.3.1. specifiskā atbalsta mērķa “Attīstīt un uzlabot ūdensapgādes un kanalizācijas sistēmas pakalpojumu kvalitāti un nodrošināt pieslēgšanas iespējas” ietvaros. Projekta kopējās izmaksas bija plānotas 23 399 362 *euro* (bez PVN), tai skaitā Eiropas Savienības Kohēzijas fonda finansējums 12 726 887 *euro,* SIA ”Jelgavas ūdens” finansējums 4 972 475 *euro* un Jelgavas pilsētas domes finansējums 5 700 000 *euro*. Projekta līdzfinansēšanai bija plānots piesaistīt valsts aizdevumu ar Jelgavas pašvaldības galvojumu (100% apmērā) 6 245 163 *euro*.

Pamatojoties uz Projekta ietvaros veikto iepirkumu rezultātiem, noslēgtajiem līgumiem un aktualizēto Projekta naudas plūsmu, precizētas Projekta kopējās izmaksas, samazinot uz 23 077 652 *euro* (bez PVN) un attiecīgi samazinot SIA ”Jelgavas ūdens” finansējumu par 321 710 *euro.* Projekta līdzfinansēšanai kopējais nepieciešamais valsts aizdevums ar Jelgavas pašvaldības galvojumu (100% apmērā) ir samazināts par 211 776 *euro* un 2020.gadā ir 6 033 387 *euro*.

Ņemot vērā iepriekš minēto, lai nodrošinātu Projekta īstenošanu,

**JELGAVAS PILSĒTAS DOME NOLEMJ:**

Izdarīt Jelgavas pilsētas domes 2016.gada 22.septembra lēmumā Nr.12/10 “Projekta „Ūdenssaimniecības pakalpojumu attīstība Jelgavā, V kārta” iesnieguma saskaņošana” šādus grozījumus:

1. Izteikt 2.punktu šādā redakcijā:

“2. Plānot projekta kopējās izmaksas 23 077 652 *euro* (divdesmit trīs miljoni septiņdesmit septiņi tūkstoši seši simti piecdesmit divi *euro*) (bez PVN), tai skaitā Eiropas Savienības Kohēzijas fonda finansējums 12 726 887 *euro* (divpadsmit miljoni septiņi simti divdesmit seši tūkstoši astoņi simti astoņdesmit septiņi *euro*)*,* SIA ”Jelgavas ūdens” finansējums 4 650 765 *euro* (četri miljoni seši simti piecdesmit tūkstoši septiņi simti sešdesmit pieci *euro*) un Jelgavas pilsētas domes finansējums 5 700 000 *euro* (pieci miljoni septiņi simti tūkstoši *euro*).”

1. Izteikt 4.punktu šādā redakcijā:

“4. Projekta apstiprināšanas gadījumā sniegt galvojumu SIA “Jelgavas ūdens” (ar 100% pašvaldības kapitāla daļām) 6 033 387 *euro* (seši miljoni trīsdesmit trīs tūkstoši trīs simti astoņdesmit septiņi *euro*) aizņēmuma ņemšanai Valsts kasē 2020.gadā uz 30 (trīsdesmit) gadiem ar tās noteikto procenta likmi un atlikto maksājumu uz 3 (trīs) gadiem, tai skaitā Eiropas Savienības Kohēzijas fonda noslēguma maksājuma priekšfinansēšanai 1 272 688 *euro* (viens miljons divi simti septiņdesmit divi tūkstoši seši simti astoņdesmit astoņi *euro*).”

1. Aizstāt 5.punktā skaitli “2 165 586” ar skaitli “1 496 459 ” un skaitli “2 813 717” ar skaitli “3 482 844”.

Domes priekšsēdētājs (paraksts) A.Rāviņš

NORAKSTS PAREIZS

Administratīvās pārvaldes

Kancelejas vadītāja B.Jēkabsone

2019.gada 28.novembrī